Die Hoekhuis | Woorde
Hier by die hoekhuis was nie 'n tuin nie. Die Bejaarde wat voorheen hier gewoon het..was nie 'n liefhebber van tuinmaak nie. Wat ek wel ge-erf het was 3 lelierige plante wat torre gelok het en 'n baie ou Pienkroosboompie by die voordeur en 'n Rooi Roos by die agterdeur. Die Pienk roos so vol dorings en dun takkies so gebreklikerig daarteenoor die Rooi roos met die lang stele ..heerlike reuk . Toe vrek die rooi een en die verskrompelde Pienke lewe steeds.
Die ou vrou met die dunner kamerjas (dis somer) sy hou eintlik meer van groentetuin maak . Sy is ook nie eintlik 'n blommetuinier nie. Sy en haar TuinJacob gee water en kunsmis en hoop op die beste.
Vanoggend watergegee , sien ek weer die erf Roosboompie in blom. Ek onthou destyds toe Kinta geblok het in haar Matriekjaar, elke dag het ek 'n rosie van daardie erfboompie afgepluk sommer in glasbakkie op haar lessenaar gesit. Ek wonder of sy dit nog onthou? Miskien het ek gedink dit dien as motivering, die sagte pienk.
Toe pluk ek maar vanoggend 'n paar en sit dit in 'n wynglas (so gekraakte een – geen simboliek daaragter nie hoor!) in haar spreekkamer, miskien dien dit aan iemand wat pyn, as opkikkering .
sommer maar selfoongekiekie….
13 comments on "Die Hoekhuis"
Dis altyd lekker om vars blomme in die vertrek te hê!
Ek is vreeslik lief vir blomme – ewig vir Seuna gepredik ek en sy Sus – dra blomme aan vir die wat jou hart warm laat klop.
Bwahahaa vir die beskrywing van die tuin wat jy geerf het – klink nogal na iets wat ek sou kon pleeg! Daardie rose is asemrowend mooi – sekerlik sal hulle mense laat beter voel. En ek is seker jou dogter onthou die rose wat haar moed vir matriek gegee het. x
Ek gaan haar vanoggend vra – dit was in 2000 toe sy gematriek het , ek is trots op dese roosboompie. In aggeneem ons woon sedert 1987 (!) al hier – toe het roos al geblom.
Dis nou te mooi! Menige gaan dit geniet. Ek is self ook mal daaroor om so enkel rosie in n botteltjie met water te sit. Ek het hier ook n ge-erfde geel roos wat altyd vir my n roos of twee het om te pluk. Mens het maar so iets fyntjies nodig om die dag op te helder.
Ek dink as ek vir die roos kos gee.. sal dit ook al beter gaan met hom. Ek hou van daardie miniatuur potplant rosies.. ag maar myne het pes onder die vee gekry en net saggies heengegaan.
Ja, sug, hier is luise wat skrik vir niks. klein rosies is so kosbaar
Wys jou net – met 'n bietjie liefde en water daarby, ontstaan lewe. Kinta is bevoorreg om so 'n ma soos jy te mag hê …
Dankie Spokie, en sommer vir die saamlees.
So 'n klein gebaartjie van liefde is meer werd as groot geskenke…gelukkige Kinta!
Jammer sien nou ek het jou kommentaar gemis – ag en ons het so gemeenskaplike liefde vir blomme , my kinders en dese moeder.
Daai roos is seker 'n Queen Elizabeth–net so taai soos daai antie.
Toe wonder ek wie is die taai een die Queen of hierdie Antie oppiehoek..? Dink nie my stomme rosie is so royal nie – met permissie gesê . Ha ha..